Bjørgen slått av Kowalczyk igjen
- Ja, jeg er litt skuffet. Jeg hater å tape, og slik skal det også være. Jeg mente at jeg skulle være sterk nok til å ta dette, men når det er sagt gjør dette meg bare mer tent til å prestere i fortsettelsen, sa Bjørgen til NTB. Marit Bjørgen var best i prologen, og slo Justyna Kowalczyk med 55 hundredeler. I sin første kvartfinale var Bjørgen suveren og hadde ingen problemer med å komme seg til semifinale. Heller ikke Ingvild Flugstad Østberg og Maiken Caspersen Falla hadde store problemer med å gå seg til semifinalen. Therese Johaug og Astrid Uhrenholdt Jacobsen var ikke sterke nok, og ble slått ut. Noe overraskende ble også Charlotte Kalla slått ut i sin kvartfinale. I semifinalene gikk det ikke like bra for de norske. Marit Bjørgen ble nummer tre, men gikk videre på tid med to tidelers margin. Maiken Caspersen Falla og Ingvild Flugstad Østberg ble slått ut.Bjørgen var heldig som gikk videre på tid fra semifinalen, men i finalen viste hun seg frem igjen. Nok en gang ble det en duell mellom Bjørgen og Justyna Kowalczyk, og som i Tour de Ski gikk polakken først over målstreken. - Det var et veldig godt løp. Det er en utrolig følelse å vinne sprinten i Otepää for første gang, sa Kowalczyk etter målgang. Bjørgen ble nummer to, bare centimeter bak sin argeste konkurrent. Natalia Matveeva tok tredjeplassen. - Jeg trodde at jeg kunne ta henne (Kowalczyk), og da er det irriterende når det ikke går. Men det er jevnt mellom oss og det er små marginer. Kowalczyk er en veldig sterk skiløper, sa Bjørgen.Petter Northug tok seg en ekstra frihelg etter Tour de Ski, og deltar ikke i Otepää i helgen. Det gjør Tour de Ski-vinner Dario Cologna, han viste styrke allerede i prologen og var raskest. Han hadde heller ikke problemer med å gå seg videre fra sin kvartfinale. Med seg til semifinalen fikk han Pål Golberg. I tillegg gikk Eirik Brandsdal, Ole Vigen Hattestad og Øystein «Pølsa» Pettersen videre til semifinale. Johan Kjølstad og Anders Gløersen klarte ikke gå seg videre fra sine kvartfinaler.Brandsdal og Pettersen ble begge nummer to i sine semifinaler, i tillegg fikk de med seg Hattestad til finale. Han gikk videre på tid. Pål Golberg ble slått ut. Det sto til slutt mellom Hattestad, Brandsdal, Cologna og Alex Harvey. Ingen kunne gjøre noe med Cologna, men Hattestad ble nummer to og Brandsdal nummer tre. Pettersen gikk til slutt inn på en sjetteplass. - «Sjetteplass og null krefter i finalen. Kort pause når du går i femte kvartfinale. Men alt i alt en god dag. Cologna... O la la...», skrev Øystein Pettersen på Twitter etter dagens sprint. PS! Vibeke Skofterud og Kent-Ove Clausen var de eneste norske som ikke gikk videre fra prologen.
Marit Bjørgen måtte gi tapt for Justyna Kowalczyk i Tour de Ski. I dagens klassiske sprint måtte hun igjen se seg slått av polakken.